A la segona meitat de 2018 s'inaugurarà al departament francès de l'Ain una petita ciutat destinada a posar a prova tots els elements de la nova mobilitat urbana: vehicles, combustibles, infraestructura, comunicacions i Internet de les coses (IoT), entre d'altres.
El canvi de les necessitats de mobilitat i les noves modalitats en matèria de desplaçaments urbans fan que la infraestructura que s'hi dedica sovint quedi ressagada en el seu desenvolupament.
A fi de poder posar a prova nous esquemes de transport, Transpolis oferirà vuitanta-tres hectàrees per a la recreació i la simulació, en escala real, de les noves mobilitats.
Transpolis està situat a Béligneux, al departament de l'Ain, als terrenys que ocupava un antic camp militar, en un entorn semirural de la perifèria nord-oriental de Lió.
Aquesta ciutat laboratori és fruit de la col·laboració d'agents empresarials (que hi actuen com a accionistes), tecnològics i institucionals.
Hi trobem des de constructors de vehicles (Renault Trucks) fins a empreses d'obres públiques (Colas), passant per asseguradores (Groupama), entitats financeres (Caisse des Dêpots) i ens públics, com per exemple la entitat supramunicipal del Gran Lió, o l' IFSTTAR.
Aquest heterogènia aliança va començar a treballar l'any 2011 en el desenvolupament de Transpolis; l'estiu de 2017 van arrencar les obres de construcció de la ciutat laboratori; i després d'una inversió propera als 18 milions d'euros, s'espera que tot just aquesta segona meitat de 2018 serà inaugurada, amb tots els seus elements (calçades, cruïlles, aparcaments, estacions de recàrrega de diversos combustibles, enllumenat, senyalització...).
De moment, val a dir, mentre s'espera l'obertura de Transpolis, els primers tests i assajos es desenvolupen en uns terrenys de 30 ha propers a l'aeroport Saint-Exupéry de Lió, pertanyents al LIER (el laboratori d'assaigs per als equipaments de carretera), de l'IFSTTAR.
Els eixos de l'activitat de Transpolis són una mobilitat urbana que entén que el vehicle és una part essencial de qualsevol esquema que se'n proposi; una aproximació sistemàtica a la innovació, en un ecosistema d'agents públics i privats ampli, divers i implicat; i les infraestructures intel·ligents com a peça clau de la mobilitat sostenible d'avui i de demà: en aquest sentit, Transpolis ofereix, concentrada, tota la infraestructura necessària, un terreny de joc adaptat i modulable, bé que en certa mesura simulat, per experimentar en entorns quasi reals els diversos escenaris que s'obren per a la mobilitat urbana en tots els seus modes, i molt particularment per constatar les exigències que cal satisfer per a la posada a punt de vehicles connectats, automatitzats o plenament autònoms, de qualsevol tipologia.
Al cor de projecte també es troba la qüestió de les diferents opcions energètiques que es presenten en la mobilitat actual i futura.
D'aquesta manera, tot just al costat de les parades d'autobús de càrrega puntual d'electricitat, s'ubicarà una multiestació de subministrament de combustibles com ara el gas natural, l'hidrogen o el bioetanol a fi de poder avaluar els avantatges i els obstacles de les diverses fonts d'energia que se solen presentar com alternatives a les actuals, i de desenvolupar dissenys d'estacions de proveïment de combustible realment eficaces que posteriorment puguin trobar el seu lloc en entorns urbans reals.
El transport de mercaderies també serà objecte d'un seguit de simulacions a Transpolis.
La ciutat laboratori, per exemple, disposarà d'una plataforma intermodal per recrear i experimentar diverses tecnologies de transferència de càrregues entre camió i ferrocarril.
Les possibilitats de Transpolis no s'acaben aquí, però: hom preveu de dur-hi a terme assaigs sobre gestió dinàmica d'aparcaments, gestió de fluxos urbans i de la congestió, seguiment de mercaderies en temps real, accessibilitat urbana per a persones amb mobilitat reduïda, enllumenat urbà i seguretat, Internet de les coses (IoT), tests d'impacte, sistemes de protecció per a motociclistes, o nous models de sensors per a dummies (maniquins emprats en les proves de col·lisió).
Transpolis i alguns dels seus elements més significatius (t ranspolis.fr, tots els drets reservats)
La supervisió del conjunt de les instal·lacions es farà des d'una torre de control que centralitzarà les informacions recopilades en els diferents assajos, tant per les càmeres com pels sensors i instruments de tota mena presents a Transpolis.
Les dades recollides podran ser després analitzades pels enginyers i investigadors.
Mecanismes col·laboratius, Dimensió social de la mobilitat, Infraestructura dedicada al transport col·lectiu, Nous vehicles i modes, Intermodalitat ferroviària, Gestió del transport urbà, Nous vehicles i modes, Optimització de la capacitat viària, Nova tecnologia d'explotació, Logística urbana, Mitigació, Mecanismes de transferència del coneixement de la recerca i la innovació